ຫ້ອງວ່າການສູນກາງພັກຄອມມູນິດຫວຽດນາມຜັນຂະຫຍາຍໜ້າທີ່ປີ 2016
ທ່ານ ເລຮົ່ງແອງ ກຳມະການກົມການເມືອງ
ຜູ້ປະຈຳການຄະນະເລຂາທິການ. (ພາບປະກອບ)
ຕອນເຊົ້າວັນທີ 4/1 ຫ້ອງວ່າການສູນກາງພັກ ໄດ້ຈັດຕັ້ງກອງປະຊຸມສະຫຼຸບວຽກງານປີ 2015, ຜັນຂະຫຍາຍໜ້າທີ່ປີ 2016. ກ່າວຄຳເຫັນຊີ້ນຳກອງປະຊຸມ, ທ່ານ ເລຮົ່ງແອງ ກຳມະການກົມການເມືອງ ຜູ້ປະຈຳການຄະນະເລຂາທິການ, ສະເໜີໃຫ້ຫ້ອງວ່າການສູນກາງພັກສຳເລັດໜ້າທີ່ ທີ່ໄດ້ຮັບການມອບໝາຍໃຫ້ເປັນຢ່າງດີ ແລະ ສືບຕໍ່ກໍ່ສ້າງອົງການ, ຫົວໜ່ວຍໃຫ້ໝັ້ນຄົງເຂັ້ມແຂງກວ່າ. ຫ້ອງວ່າການສູນກາງພັກ ຄວນສົມທົບກັນຢ່າງແໜ້ນແຟ້ນ ກັບອົງການທີ່ກ່ຽວຂ້ອງ ປະຕິບັດວຽກງານເປັນເສນາທິການໃຫ້ດີ ເພື່ອຊ່ວຍຄະນະບໍລິຫານງານສູນກາງພັກ, ກົມການເມືອງ, ຄະນະເລຂາທິການ ປະຕິບັດວຽກງານກະກຽມ ຈັດຕັ້ງກອງປະຊຸມໃຫຍ່ຄັ້ງທີ 12 ຂອງພັກ ໃຫ້ປະສົບຜົນສຳເລັດຢ່າງຈົບງາມ. ພາຍຫຼັງກອງປະຊຸມໃຫຍ່ຄັ້ງທີ 12 ຂອງພັກສຳເລັດ, ຫ້ອງວ່າການສູນກາງພັກພ້ອມກັບບັນດາອົງການທີ່ເປັນເສນາທິການ, ສະເໜີຊ່ວຍຄະນະບໍລິຫານງານສູນກາງພັກ ສ້າງໂຄງການເຮັດວຽກ ແລະ ກຳນົດກົດລະບຽບເຮັດວຽກຂອງຄະນະບໍລິຫານງານສູນກາງພັກ ຊຸດທີ 12; ຊີ້ນຳ-ນຳພາ ຈັດຕັ້ງການຄົ້ນຄວ້າ, ຊາບຊຶມ ແລະ ຜັນຂະຫຍາຍການປະຕິບັດມະຕິກອງປະຊຸມໃຫຍ່ຄັ້ງທີ 12 ຂອງພັກ ແລະ ຈັດຕັ້ງການເລືອກຕັ້ງສະພາແຫ່ງຊາດ ຊຸດທີ 14 ແລະ ສະພາປະຊາຊົນທຸກຂັ້ນ ອາຍຸການ 2016-2021 ໃຫ້ປະສົບຜົນສຳເລັດ.
ທີ່ກອງປະຊຸມ, ຫ້ອງວ່າການສູນກາງພັກ ຍັງໄດ້ຈັດຕັ້ງການມອບຫຼຽນໄຊແຮງງານຊັ້ນ 1, 2 ແລະ 3; ມອບໃບຍ້ອງຍໍໃຫ້ບັນດາໝູ່ຄະນະ, ສ່ວນບຸກຄົນ ຜູ້ທີ່ມີຜົນງານດີເດັ່ນໃນການປະຕິບັດວຽກງານ.
(ແຫຼ່ງຄັດຈາກ VOV)